Diari Oficial de la Generalitat Valenciana


Sumari del DOGV 8757, del 09-03-2020 (2020/2148)

DECRET 2/2020, de 3 de març, del president de la Generalitat, pel qual es concedeix el Premi Julio González de la Generalitat corresponent a l'any 2020, a Mona Hatoum.
-----------------------------------------------------------------------------------------------------------------------------------------------------------------------

### Dades del document

Número de DOGV
:   8757

Data del DOGV
:   09-03-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2148


Data del document
:   03-03-2020

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 2/2020, de 3 de març, del president de la Generalitat, pel qual es concedeix el Premi Julio González de la Generalitat corresponent a l'any 2020, a Mona Hatoum. [2020/2148]  
El Decret 166/2000, de 31 d'octubre, del Govern valencià, va instituir el Premi Julio González de la Generalitat Valenciana per a distingir aquelles persones físiques que, pels seus mèrits, hagen contribuït a destacar la creació artística en l'àmbit internacional.  
Mitjançant el Decret 84/2016, de 8 de juliol, del Consell, es va considerar convenient donar un nou impuls al Premi Julio González de la Generalitat, a fi de destacar la trajectòria d'un creador o d'una creadora en l'àmbit de les arts plàstiques, en qualsevol de les seues manifestacions. Per a això, aquest guardó s'atorga biennalment i se'l dota d'una quantia econòmica vinculada a l'organització d'una exposició. El jurat està compost per persones especialistes destacades en el món de l'art membres del Consell Assessor de l'IVAM. La concessió del premi s'ha de fer mitjançant un decret del president de la Generalitat a proposta conjunta de qui ostente la Presidència de l'Institut Valencià d'Art Modern i de la persona que n'ocupe la Direcció.  
En l'edició que correspon a l'any 2020 es proposa atorgar aquesta distinció a l'artista Mona Hatoum, en reconeixement al seu treball en el camp de les arts plàstiques i la seua aportació a l'art modern.  
  
Mona Hatoum (Beirut, 1952) és una de les artistes que, sens dubte, mereix rebre aquest guardó, tal com ho demostra la seua dilatada carrera amb exposicions en alguns dels museus més importants del món com són el Centre Pompidou (París), White Cube (Londres), Museu d'Art Contemporani (Chicago), Castello di Rivoli (Torí), Tate Modern (Londres)... A més, concedint el premi a aquesta rellevant creadora libanesa, l'IVAM continuaria en la seua línia de premiar les dones artistes, ja que en els vint anys d'història del Premi Julio González, només s'ha donat a una dona, Annette Messager; igualment, reforçaria l'interés i el treball que el museu mostra envers la Mediterrània.  
  
Mona Hatoum pertany a la generació de dones que en els anys setanta i huitanta van reivindicar la igualtat i el seu espai en l'esfera pública; una generació que començà a articular la seua visibilització i la seua presència en tots els camps, incloent-hi el de l'art. Aquestes artistes van assumir la necessitat de cercar un nou llenguatge, allunyat del que s'estava imposant com a norma, i van trencar amb la tradició dominada pel patriarcat.  
El seu interés pels objectes quotidians la porta a trastocar els usos i sentiments associats a aquests objectes, amb la qual cosa crea instal·lacions o escultures en què elements tradicionalment vinculats a un fi molt concret i específic es combinen amb uns altres de molt dispars i els dona un contingut sorprenent i màgic al mateix temps. Moltes vegades, el seu llenguatge artístic ha sigut vinculat al moviment surrealista i a tots aquells artistes que donen una visió critica i paradoxal de la societat que habitem.  
Per això, en les seues propostes s'evidenciarà la manca d'una interpretació lineal del seu quefer artístic, ja que les reflexions que generen les seues obres provoquen que l'espectador siga partícip actiu d'aquestes, siga el responsable de la seua interpretació. Açò s'esdevé quan aquests objectes, més o menys comuns, que ens envolten, s'associen entre si per a reflectir el costat terrible que pot subjaure en els nostres comportaments, somnis i pors.  
Amb un llenguatge poètic i radical, la seua carrera es va iniciar el 1980 amb performances i vídeos en els quals el seu cos era el mitjà principal d'expressió. A partir d'aquest moment, els seus treballs afronten qüestions de poder i dominació confrontant estereotips (desig-repulsió, fascinació-por) des d'una perspectiva menys narrativa en la qual el recurs de la transformació d'allò que és familiar i quotidià és una constant.  
La capacitat de recrear i qüestionar els espais geogràfics culturals i polítics és una constant en la seua obra, a partir de la condició personal de l'exili i l'al·lusió al transport i a les noves formes de relacionar-se espacialment, objectualment i culturalment en el passatge, transició i moviment del cos. L'exili, el desplaçament i la inestabilitat són conceptes ineludibles en la vida i obra d'Hatoum.  
En virtut d'això, fent ús de les facultats previstes en el Decret 84/2016, de 8 de juliol, del Consell, i a proposta conjunta del president de l'Institut Valencià d'Art Modern, IVAM, i el seu director,  
  
  
DECRETE  
  
Article únic  
Concedir el Premi Julio González de la Generalitat, en l'edició 2020, a Mona Hatoum, en reconeixement i homenatge per la seua contribució a la creació artística en l'àmbit internacional.  
  
València, 3 de març de 2020  
  
El president de la Generalitat,  
XIMO PUIG I FERRER